Baldwin gedagvaar oor skietery op stel | Maroela Media
'n Spanlid dagvaar die Amerikaanse akteur Alec Baldwin oor die noodlottige skietery op die stel van die rolprent Rust wat die lewe van 'n kinematograaf geëis het.
Hannah Gutierrez-Reed, die wapenbewaarder op die stel, word ook in die hofstukke – wat beweerde nalatigheid aanvoer – betrek. Haar regsverteenwoordigers het vroeër gesê sy word as die skuldige voorgehou oor die dood van Halyna Hutchins.
Die rolprent, wat op 'n stywe begroting vervaardig word, se hoofbeligtingstegnikus, Serge Svetnoy, voer in die hofstukke aan Hutchins se dood is "veroorsaak deur nalatige optrede en agtelosigheid" deur Baldwin en ander.
"Eenvoudig gestel: daar was geen rede vir 'n skerp patroon om in daardie .45 Colt, of enige plek op die Rust-stel, te wees nie. Die teenwoordigheid van 'n patroon in 'n rewolwer het 'n dodelike bedreiging vir almal in die nabyheid ingehou," lui die stukke wat by 'n Los Angeles-hof ingedien is.
Baldwin, die assistentregisseur, Dave Halls, asook Gutierrez-Reed, het nie die bedryfspraktyk gevolg oor die hantering van wapens nie en het "toegelaat dat 'n rewolwer met skerp patrone op lewende mense gerig word", lui die hofstukke voorts.
Hutchins is doodgeskiet terwyl Baldwin 'n kleedrepetisie vir 'n toneel in die Western-fliek gedoen het waarin hy 'n vuurwapen op die kamera rig. Halls het die vuurwapen aan Baldwin oorhandig, verklaar dat dit "koud" is – 'n bedryfsterm dat dit skadeloos is. Halls het later aan ondersoekers gesê hy het die wapen nie behoorlik nagegaan nie.
Svetnoy, wat saam met Hutchins aan verskeie ander rolprente gewerk het, voer aan hy was naby toe Baldwin die skoot op 21 Oktober afgevuur het. Hy het 'n "vreemde en vreesaanjaende suising" gehoor toe die koeël verby hom trek en kruit het hom in die gesig getref.
'n Foto verskaf deur Dordick Law Corporation, met Serge Svetnoy en Halyna Hutchins op die stel van Rust. (Foto: Serge Svetnoy/AFP)
Die hofstukke beskryf hoe hy inderhaas sy vriendin probeer help het, terwyl sy sterwend op die grond gelê het.
"Terwyl hy haar vasgehou het, het hy het besef die hand wat hy agter haar rug gehou het, word nat van haar bloed.
"Die volgende 20 na 30 minute het gevoel soos die langste in sy lewe terwyl hy me. Hutchins probeer help en vertroos het. Hy het hulpeloos toegekyk terwyl sy haar bewussyn begin verloor het."
As die rolprent se wapenbewaarder, was die 24-jarige Gutierrez-Reed aanspreeklik vir vuurwapens en ammunisie. In 'n verklaring wat haar regspan Woensdag uitgereik het, hou hulle vol sy weet nie waarom daar 'n skerp patroon op die stel was nie.
"Ons vra vir 'n omvattende en volledige ondersoek van al die feite, ook oor die skerp patrone, hoe dit in die fop-boks beland het en wie dit daar ingesit het," sê Jason Bowles, Gutierrez-Reed se prokureur.
Bowles sê Gutierrez-Reed het weer met ondersoekers van die Santa Fe-sheriff vergader en het aangebied om "bykomende, kritieke inligting" met hulle te deel.
Mary Carmack-Altwies, staatsaanklaer van Santa Fe, het in 'n onderhoud wat Woensdagaand met haar gedoen is, enige bewering van 'n sameswering verwerp. "Ons het geen bewyse nie," het sy aan ABC News gesê.
Carmack-Altwies het vantevore geweier om enige strafregtelike aanklagte oor die voorval summier te verwerp en dit het oproepe tot gevolg gehad waarin gevra word dat wapens wat in 'n werkende toestand is op rolprentstelle verbied word.
Baldwin het voorgestel dat polisiebeamptes teenwoordig is op rolprentstelle waar wapens gebruik word. Hy het die tragedie as 'n "een in 'n triljoen-voorval" bestempel en volgehou dat Rust 'n goed geoliede span het.
Berigte het egter sedert die skietery aan die lig gekom oor ontevredenheid onder werkers oor beweerde lakse veiligheidsmaatreëls. Die sheriff van Santa Fe, Adan Mendoza, het hom ook al uitgelaat oor oorgerustheid op die Nieu-Mexiko-stel.
Mendoza het vantevore gesê sy beamptes het beslag gelê op meer as 500 patrone op die stel, wat vermoedelik 'n mengsel van loskruit, foppatrone – maar vermoedelik ook skerp ammunisie – bevat het.
Ek glo dat elke mens wat 'n wapen moet rig op ander dit eers moet ondersoek en beveilig ongeag wat iemand jou sê dat dit veilig is. Geld en wapens is die twee goed wat jy ander nie mee vertrou nie, net jouself as jy in jou self betroubaar is.
Jammer oor die lewensverlies; geen simpatie met Boldwin nie – hy het homself gate uit geniet met die karakter-moord op Pres. Trump… Nou dat die leuens otbloot word is daar stilte… Boldwin sal seker nou 'n bietjie besig gehou word.
Die een wat die sneller trek is verantwoordelik
Goue reel maak nie saak of op stel of waarookal en wie ookal wat jou se as dit kom by 'n wapen gaan hom self na,nadat iemand hom vir jou gegee het al se hy veilig.
Dis baie tragies….vuilspel of net grof nalatig? Ek verstaan wel dat veral met revolvers hul soms skerpunt gebruik vir naby afneem (skote klink nie reg nie) omdat die voorkant van die ammunisie van voor gesien kan word in die rol van die revolver. Dit lyk dus snaaks as die revolver vop patrone in die rol het of leeg gelos word (wat ek wel al gesien het in vlieks).